
Istorija Fejsbuka

Kao i sve priče o velikim izumima, i priča o Fejsbuku je počela zbog nesrećne ljubavi. Po svojim rečima, kreator sajta Mark Zuckerberg, je oktobra 2003. godine je u svojoj studentskoj sobi pisao na svom blogu o devojci koja ga je ostavila, pijuckao neki alkohol i pokušavao da je zaboravi. U jednom trenutku je video da mu na monitoru stoji otvoren Facebook (godišnjak) Kirkland studenjaka, sa fotografijama studenata za koje je on tada mislio da su ružne. Onda je odlučio da napravi harvardsku verziju igre ,,hot or not’’, u kojoj je poređao po dve slike tih ,,ružnih'' studenata i pitao posetioce ko je lepši, a sve to je nazvao Facemash. Njegov blog je zatvoren nakon nekoliko dana, pretile su mu ozbiljne optužbe od strane univerzitetske administracije, ali je od te epizode nastala ideja za Fejsbuk. Sam sajt je nastao početkom sledeće godine, a nakon tri godine Facebook (,knjiga likova'', u policijskoj verziji ,,Mugbook’’) je prestao da okuplja samo studente iz SAD i Kanade, i dozvolio pristup svim posetiocima interneta iznad 13 godina sa validnom mejl adresom.

U početku je on bio skup zatvorenih mreža, profili korisnika su po otvaranju odmah postavljani u privatni režim i njima su mogli da pristupe samo prijatelji i odabrane mreže. A onda je u martu ove godine, Fejsbuk dozvolio otvaranje javnih naloga (opcija ,,everyone’’), odnosno naloga koji su potpuno otvoreni i javno vidljivi i van Fejsbuka. 

U isto vreme Facebook je predstavio i javne profile (i dalje poznatije kao ,,Stranice’’), koji su bile zamišljene kao mesto na kome bi firme i kompanije postavljale informacije o firmi, video klipove i fotografije. Brojne kompanije su takvu mogućnost iskoristile, a postoje i mnoge koje su osnovale svoje grupe zatvorenog tipa, u koje je pristup moguć samo zaposlenima. Stranice se danas otvaraju i u čast neke javne ličnosti, proizvoda ili događaja.

Marta 2007. godine lansirana je Fejsbuk Platforma, koja je omogućila postavljanje nekoliko stotina hiljada aplikacija i igrica razvijenih van Fejsa, čime je bio otvoren put ka masovnoj popularnosti.

U julu je zabeležen broj od 250 miliona korisnika, što je proslavljeno i postavljanjem filma o tome - Mapping 250 Million. I pored otvorenih naloga, i dalje je dozvoljeno postajanje onih zatvorenih, a dodate su i brojne opcije kojima se na različitim nivoima dodaju različiti stepeni zaštite, pa je tako moguće tačno odrediti za svakog prijatelja sadržaj kojeg može da vidi. 

U avgustu ove godine, Fejsbuk je najavio ,,lite’’ verziju sajta, (zasad omogućenu samo na engleskom jeziku) čime planiraju da olakšaju pristup i posetiocima sa sporijom internet konekcijom. Istog meseca su najavili i povećanje broja zaposlenih za 50 odsto. U septembru je dostignut broj od 300 miliona aktivnih korisnika (čak udvostručen od januara ove godine), od čega se polovina loguje barem jedanput dnevno. Svakog meseca se na sajt postavi više od 2 milijarde fotografija i 14 miliona video snimaka. Postoji više od 350.000 aplikacija na Fejbuk Platformi. Danas prosečan korisnik ima 130 prijatelja. Broj korisnika Fejsbuka iz Srbije u avgustu je prešao cifru od milion.

U oktobru je promenjen ,,news feed'' sajta, tako da on sad pokazuje samo najzanimljivije i najkvalitetnije statuse i priče, a na novom ,,live feed''-u idu sve priče prijatelja, što u principu znači beskrajno mnogo potencijalno beznačajnih informacija. Trenutno se priča o najavama novog izgleda fejsa, a promene će se uglavnom odnositi na način obaveštavanja i objave sajta.

Predlozi za upotrebu

PRE BI MOGLO DA SE kaže ,,predlozi za gubljenje vremena’’, jer je Fejsbuk pre  svega savršena mašina za ubijanje slobodnog vremena. Glupa, bagovita i više nego ružna, ali koja ipak odlično funkcioniše.

Pre svake priče o smislenosti postojanja Fejsbuka, trebalo bi se podsetiti da je on napravljen na osnovu ideje da je zanimljivo na jednom virtuelnom mestu okupiti sve svoje prijatelje, i sa njima ćaskati o tome šta je ,,hot'', a šta ,,not''. Osnova sajta i glavni razlog za ostajanje korisnika na njemu i dalje jeste taj. Postoje samo različiti načini razvijanja tog osećaja zajedništva.

Fejsbuk Platforma je donela revoluciju među sličnim sajtovima socijalnih mreža i time je započeta (u međuvremenu dobijena) trka sa My Space-om, koji je do tada držao primat. Pozivu upućenom trećoj strani da učestvuje u kreiranju aplikacija i tako postane deo Fejsa, odazvali su se mnogi, pa su tako mnogi sajtovi ispunili Fejs svojim igricama, kvizovima, glasanjima, koji i danas mnogima predstavljaju razlog za povratak, i zauzimaju veći deo korisničkog vremena na sajtu.

Kvizovi su, naravno, realno gledano jednostavno glupi. Ne samo zato što svako može da ih pravi, nego verovatno i zbog toga što ako bi se i napravio kviz prosečne težine, ne bi imao ko da ga rešava, jer većina nas to ne bi umela da radi. Bio bi zamoran za prosečnog savremenog korisnika Fejsbuka. Rešavanje takvih kvizova ne znači puno, odnosno ne znači ništa onome ko ih rešava, sve dok rezultat ne podeli sa ostalima. Ako se to ne desi, potpuno je nebitno da li je neka aplikacija ocenila da ćete preživeti Treći svetski rat, ili vas proglasila za najboljeg tipa/ribu na planeti. Takvi ,,hot or not’’ kvizovi su verovatno zanimljivi klincima, u igricama upoznavanja među parovima, ili kao deo flerta među potencijalnim partnerima. Pored, naravno, osnovnog razloga podmirivanja ego zahteva onoga ko kviz rešava.

Fejsbuk može da se koristi i kao mesto za razmenu spotova, ili raznih linkova. Postoje i oni, mada retki, koji na Fejsu (kao na My Space) pišu tekstove, razmenju pesme i prozu. Jedan od zanimljivih načina je vođenje ličnog virtuelnog, multimedijalnog dnevnika, tako što se povremeno na zid ili status postavljaju citati, linkovi ili spotovi koji korisnika na neki način podsećaju na događaje tog dana. Postoje i oni koji na Fejsu od svih opcija koriste samo čet. I naravno, Fejsbuk kao i ostali sajtovi socijalne mreže, je odlično sredstvo za pronalaženje starih prijatelja i uspostavljanje komunikacije, pa je sasvim dobar i ukoliko se koristi samo zbog toga.

FarmVille, Mafia wars, Virtual Aquarium i ostale popularne igrice nisu bitne samo članovima Fejsbuka. Prema istraživanjima firme Think Equity, očekuje se da tržište igara vredno 720 miliona dolara, u 2010. godini pređe cifru od milijardu dolara.

Jedna od autentičnih opcija na sajtu je ,,poke’’, bockanje, za koju zapravo niko ne zna šta predstavlja, i čemu uopšte služi, odnosno šta su autori mislili s tim kad su ga smislili. Neko smatra da je to virtuelno pozdravljanje, ili deo flertovanja, možda i zamena za dodirivanje, namigivanje, pipkanje, štipkanje a prema nekim zapisima, postoje i ,,poke wars’’, sa programima koji pomažu u tome. Sa nedavno uvedenom opcijom ,,Sugestije'', kojom Fejs predlaže određene aktivnosti korisnicima, ova opcija može da zvuči bizarno - ,,Bocni Marka'', ili ,,bocni Jovanu''.

Pored ličnih stranica, na Fejsbuku postoje i Javni profili (,,Pages’’) i Grupe. Postoji malo razlika među njima, i tiču se uglavnom načina upravljanja, a oba najviše liče na neku vrstu javnog foruma. Moglo bi se reći da su Grupe kao pojedinačne teme na nekom forumu, dok su Stranice kao nečiji privatni profili, posvećeni poznatim ličnostima, firmama, ili nekim događajima.


Fejsbuk vrline

Pored svih mana, i onih očiglednih, kao što su česti bagovi, sigurnosne rupe, ružan izgled, nepreglednost i nelogično postavljen sajt (o čemu postoje brojne primedbe), Fejsbuk ima nekoliko dobrih strana. Kao što je My Space dobar za muzičare i promociju amaterskih klipova, tako je Fejs dobar za promovisanje događaja, organizovanje okupljanja ljudi oko nekog zajedničkog cilja, promovisanje neke akcije (naročito od strane poznatih ljudi), i uopšte kao deo neke viralne marketinške ili propagandne akcije. Ma koliko banalno izgledali neki (zapravo većina) pokreti, grupe i akcije, postoje i oni koji mogu da utiču na kreiranje javnog mišljenja. Takođe je dobro to što je moguće da se na jednom mestu sazna vreme održavanja raznih događaja, premijera, tv emisija, predstava...

Pored ovoga, Fejsbuk je odlično sredstvo za pronalaženje i održavanje kontakta sa starim i novim prijateljima.  I pored toga što svi slični društveni sajtovi imaju istu ulogu (ili barem cilj) Fejsbuk se nekako vremenom nametnuo kao mesto na kome svako mora da ima nalog, kao deo internet legitimacije. Nekad je bilo dovoljno samo izaći na internet i kasnije, vremenom otvoriti mejl na nekom od servera. Danas je verovatno prva stvar koju mnogi urade otvaranje naloga na Fejsbuku. Mejl se verovatno kreira samo jer je deo uslova za pravljenje Fejs profila. Kako god bilo, Fejsbuk je danas odlično mesto na kome može lepo da se vidi koliko je svet mali, odnosno, koliko je mreža mala. Često može da se desi da se iznenadite kad među prijateljima nekog novog poznanika, pronađete dva ili više vaših prijatelja, poznanika sa potpuno različitih strana. Postoje i grupe posvećene teoriji o ,,Sedam koraka udaljenosti’’, po kojoj je svaki čovek udaljen od bilo kojeg drugog sa samo, i najviše, sedam drugih povezanih poznanika. Nikad ranije se ova teorija nije pokazala toliko realnom.

Za starije je to odlična prilika da vide one za koje znaju da ih poznaju, ali ne znaju odakle, a za mlađe da upoznaju one koje verovatno nikad neće videti.

Fejsbuk demografija

PREMA REZULTATIMA AVGUSTOVSKOG istraživanja bloga adriatalk.com, broj korisnika Fejsbuka na prostoru bivše SFRJ (bez Crne Gore) je 2,95 miliona, od čega je u Srbiji čak milion i 40 hiljada. Broj muškaraca je nešto veći nego žena (54,4 odsto), a Srbija je do maja meseca pratila trend u regionu po kojem je najveći broj korisnika između 18 i 35 godina. Međutim (iako je još uvek najviše korisnika iz ove grupe), za razliku od ostalih zemalja, u avgustu je primećen nagli rast novih naloga korisnika između 35 i 54 godine, pa tako oni sad čine 40 odsto svih korisnika interneta u Srbiji. Za razliku od Srbije, prema februarskom istraživanju adchap.com, u svetu najbrže rastuću grupu na Fejsbuku čine žene starije od 55 godina. Prethodni trend bio je onaj koji je trenutno u Srbiji – prema istrategylabs.com broj korisnika između 35 i 54 godine u periodu između oktobra 2007 i avgusta 2008 porastao je za 172,9% a do kraja te godine je skočio na čitavih 276,4%.

Ako je verovati istinitosti onoga što piše u statusnim porukama na Fejsbuku, a prema pomenutom istraživanju Adchap-a, najviše je ,,samaca'' među članovima sa Bliskog istoka i zemalja Južne Azije, dok je u Evropi i zemljama Zapada najviše članova koji su ,,u vezi'', ,,vereni'' ili ,,venčani''. Najviše je samaca u Jordanu (74%), Palestini, Egiptu, Pakistanu, Bangladešu, Indiji, Maroku, Šri Lanki, Saudijskoj Arabiji i Gani (63%), dok je onih koji su u nekoj vezi najviše u Finskoj (74%), Novom Zelandu, Belgiji, Danskoj, Islandu, Švedskoj, Luksemburgu, Australiji, Irskoj i Švajcarskoj (66%). Među usamljenima je najviše muškaraca, njihov broj se u zemljama sa najmanje usamljenih kreće između 54 i 60% odsto, dok je u onim drugim ta razlika nešto veća, između 62 i 85%. U Srbiji je procenat Fejsbuk usamljenika 45%, što je u skladu sa trendom koji je u regionu (Hrvatska – 44%, BiH – 46%, Makedonija 48%).

Ukupan procenat maloletnih korisnika je 12,6% i to je skoro u promil identično procentu maloletnika u Sjedinjenim državama (12,3%) koji i čine više od polovine ukupnih korisnika Fejsbuka, sa 175 miliona. Na vrhu liste članova koji imaju manje od 18 godina je

	Lažne grupe i profili

	Nigerijska prevara – Fejsbuk varijanta

	Zlonamerne aplikacije

	Fišing i virusi u linkovima

